درُستیں ستاپہ هاوند پاک ءِ نام ءَ
شَهمیریں سئید دهواری ءِ یاد ءَ مزنیں مراگش ءِ هال
اژ غلام حیدر قبا کزوری پهره
چارشمبے ،۲۱ آذر ۱۳۹۷
ھ ش همدپ گوں ۱۲ دسمبر ،۲۰۱۸ میلادی ، ءُ ۴ربیع الثانی ۱۴۴۰ ھ-ق ءَ اداره کل فرهنگ ءُ ارشاد اسلامی استان ، فرمانداری شهرستان سراوان (شستون)، جمعیت هلال احمر شُهرستان ءِ همکاری ءُ کِشت ءُ صنعت مَچّ ءُ بَچّ ءِ کارمَستر واجہ حمیدملک زاده کوهکن ءِ برجم داشتگیں مراگش ، شستون ءُ پهره (ایرانشهر) ءِ سنگتانی جُهدانی برورد ، شَهمیریں سئید دهواری ءِ یاد ءُ تْران ءَ ماں شستون ءِ اداره فرهنگ و ارشاد ءِ مزنیں سالون ءَ یک بین المللی دیوانےبرجم دارگ بیت کہ چہ زابل ، دُزدآپ (زاهدان) ، واش ، پھرہ (ایرانشھر)، چهبار ، کُنّرک ، سرباز ، گہ (نیکشهر) ، شستون ءُ چہ ڈنی مُلکاں شَهمیر ءِ دلدوستیں سنگتاں ءُ بلوچی زُبان ءُ ادب ءِ شائر ، ادیب ، کلمکار ءُ زانتکاراں ابید هرٹکّ ءِ جنین ءُ مَردیناں پہ گَلے بَهر زُرت کہ اے بلاهیں سالون ءَ اوشتگ ءَ هم جاه نہ بیت.
دیوان شپ شَش ءُ نیم ءِ ادار ءَ چہ تلاوت کلام پاک ءِ ملکوتی آیات ءَ گوں واجہ نظیرملازهی ءَ پہ وَشگٹی بِندات بیت جارچین وَش گپ ءُ شکرگُپتاریں حاج حمید ملک زاده ءُ نامانی بانُک پریده یوسفی اَت انت کہ واجہ ءُ بانُک ءَ دیوان گرم دات ۔
فرماندار سراواں واجہ درویش نارویی ، مجلس ءِ جَهگیر (نماینده) واجہ عبدالباسط دُرازهی ، بانُک غزل بانو ملکزاده کوهکن ءَ ماں وَتی گُشتانکاں ءُ محمدصدیق دهواری ءُ غلام حیدر قبا کزوری ءَ ماں وَتی نِبشتانکاں گوشت کہ شهمیر سئید دهواری یک میارجَلّ ، مهمان نواز ، وَش اخلاق ، راجدوست ، زُبان زانت ءُ هک گوشیں شائر ، ادیب ، کلمکار ، ازمکار ءُ مزنیں هَستی ای ات . آئی گوستگیں ءُ نوکیں دور ءِ هَواری ءَ تچک ءُ راستیں چارگردی مُشکلان ءَ پہ شیرکنیں زُبان ءَ تنز ءِ رنگ ءَ بیاں کُت انت کہ اللہ پاک ءِ بُزرگی ، چارگردی بد ءُ نیک ، نبی پاک ءِ وزبت ، گم ، وَشهالی ، ساده زندگی کنگ ءِ سکیں ءُ چہ پیرمرد ءُ تجربه کارانی چَکّاس ءُ ٹپاساں ، آئی ءِ شائری ءِ مجگ ات انت ۔ واجهاں دلپدردی درشان کت کہ آئی پہ چہ گُناهے کُشگ بیت بائدکُشوک پَّدر کنگ ، ءُ درنجگ ءُ سزادیگ بہ بنت .
دیوان ءِ مناسبت ءَ پہ هُدامرزی ءِ ستا ءُ ساڑا ءُ کُتگیں کار ءُ زندادینک ءَ نامداریں شائراں واجہ اُستادعبدالحمیدایرانژاد ، دکترعبدالرحمن حواشی ، نصراللہ کُرد ، مهندس محمدرکنی (بےتاک گلجان) ، مقصود دهمیری، اُستاد محمدنور طاهری ، یاسین پسکوهی ، حاجی یوسف ملک زاده ، عابدبلوچزهی ، سیاوش سرفراز ، یادگاری ، مهندس واحد بخش لشکرزهی ، اُستادخدارحم شکلزهی ، ادریس دُرازهی ، داریوش جمالزهی ، بانُک پریده یوسفی ، بانُک لیلاسنچولی ، بانُک الاهه بامری ، مهلاجوادی ، بزاں سرجم چل ءُ سئے شائر ءَ پہ گَل ءُ گم ءِ هواری ءَ براں پہ باراں وَتی پِربند وَنت انت کہ هَریکے ءِ شئرگوشے چنا دگر ءَ وَشتر ءُ تامدارتر ات انت کہ دیوان ءِ شان بالاد شُت ءُ مردماں وَتی وَشهالی درشان کُت ۔
رئیس بنیاد مسکن ءِ نیمگ ءَ گوں فرماندار ءِ همکاری ءَ پہ شَهمیر ءِ پُشپداں یک لوگی زمینے داد دات ءُ ادب دُوستاں بندگ ءِ جار جت کہ پہ شهمیر ءِ پدمنتگاں مزنیں ٹیکی یے ات . 
حاجی حمیدملکزاده ءَ کول کُت کہ داں زندگان هَرسال شَمیر ءِ یات ءَ پہ وَتی هَرچ ءُ درچ ءَ مراگش برجم داراں دانکہ هدامرزی ءِ روح شات بہ بیت ۔
دیوان ءِ ژندی ءِ درآرگ ءَ دو بَر ءَ شستون ءِ زیمُلی گروه ءِ اِزمگراں خدابکش دُرزاده گوں سنگتاں تلّو پہ دست گپت ءُ دیواں ءِ مناسبت ءَ پہ وَشگُٹی شَهمیر ءِ شئرانی وانت کہ مردماں چہ هال ءَ بےهال بیت انت ءُ تاں دیر ءَ چاپ اِش جت ءُ واجهان اِش داد دات .
دیوان اول تاں آهر ءَ نامداریں اِزمگر واجہ عبدالستار شهنوازی ءَ شهمیر ءِ یک مزنیں بُتے گوں دَست ءَ کَشّت کہ سَدستا ءِ لایک ات ۔ همئے بُت هُدامُرزی ءِ لوگ مردماں ٹیکی دیگ بیت. 
ماں شمبل ءُ شاهی ءِ کسمانک ءَ شهمیر سئید دهواری ءِ یک ندارگے پیش دارگ بیت کہ شمبل (ابراهیم ساویز) ءَ هُدامرزی ءِ پُر مانا ایں کِرد ءِ سر ءَ چمشانکے دات کہ مردمانی اَرس ماں چماں گُلگُل بیت انت.
سئے مزنیں کلمار دکتر عبدالرحمان ، غلام مصطفی اُمرا ءُ بانُک نجمہ قادری ءِ نوکیں وانگیانی دیم درائی کنگ بیت انت کہ سرجمیں دیوان ءِ مردماں بانُک ءُ واجهان ءَ پہ اے مزنیں راجی هزمت ءَ داد دات انت .
آهر ءَ مراگش ءِ سرجمیں بهرزُوروکاں شائر ، ادیب ءُ کلمکاراران ءَ داد دیگ بیت انت ۔
دیوان شپ ءِ یازده ءِ ادار ءَ پہ وَشی ءَ آسر رست ءُ مراگش ءِ کاردار واجہ سترام مھدی دھواری ءَ دیوان ءِ بھر زوروکیں برات ءُ گھارانی منت گپت ءُ گوشت کہ اے مراگش ءِ کامیابی ءِ پاگءَ من وتی دوستاکیں حاجی حمید ملکزادہ ،احسان رستمی ، رسول بکش حسین بُر کہ چُنت شپ گوں ما بےواب ءُ بے آرام بیتگ انت ءِ سرا دیاں ۔ چہ شما درستاں کمی ءُ کسری ءِ پھلّی لُوٹاں ۔
واجہ سترام جار جت کہ سرجمیں پُرّیں سالون ءِ مردماں پہ شام ءِ ورگ ءَ شهمیر ءِ پت واجہ محمدبخش دهواری ءِ لوگ ءَ مهمانان اِت ءُ ما شُمے رھچاریں ۔
هالکار; حاجی غلام حیدر قبا کزوری
✍🏻بےتاک گلجان (مهندس رکنی) 🌴🌾🌹🥀🌴 
ِ